Hraško, Igor, poslanec NR SR (2014-05-15):
Ďakujem pekne, pani predsedajúca. Vážený pán minister, vážené kolegyne, kolegovia, dneska nebudem ani dlhý, pretože v rámci procesu diskusie k tomuto návrhu zákona si myslím, že sa postupovalo naozaj dosť konštruktívne a na mnohých veciach sme sa zhodli. Niektoré aj naše návrhy boli zapracované do pozmeňujúceho návrhu, ktorý je v spoločnej správe. Som rád, že aj to, čo som hovoril o čase moratória, ktoré mi bolo trošku vytýkané, kolegovia si osvojili, aj keď teraz vzniká taká, by som povedal, nepriama retroaktivita vzhľadom na devízový zákon. Ale keďže je to nepriama retroaktivita, tak je to, by som povedal, znesiteľné. Takže som rád naozaj, že v tomto prípade sa počúvajú názory, premýšľa sa o nich a pokiaľ sú naozaj dobré, tak je dobré ich zapracovať. Ja osobne som dostal niekoľko negatívnych stanovísk ku tomuto zákonu a dostal som aj informácie, že veľké korporátne firmy už skupujú naše poľnohospodárske družstvá. A teraz je otázne, za akým účelom je to. Povedzme, že je firma, ktorá smeruje až do Českej republiky k jednému významnému finančníkovi, ktorý sedí tiež na ministerstve a ktorého firmy skupujú naše poľnohospodárske družstvá, tak je naozaj otázne, za akým cieľom je to. Aby tuná nevznikala nejaká monopolizácia týchto veľkých korporátnych firiem, ktoré skúpia naše družstvá, budú vyrábať, ale je otázne komu budú produkty predávať. Ak budú produkty dopestované na našej kvalitnej pôde predávať do zahraničia a ku nám sa bude voziť odpad, tak je mi to dosť proti srsti. Pokiaľ ale budú produkovať poľnohospodársku výrobu, ktorá pôjde na náš domáci trh za prijateľných podmienok, tak s tým súhlasím. Naozaj sú tu teda polemiky a otázniky, na ktoré dnes ani ja a zrejme ani nikto nevie dať odpoveď, iba možno tí, ktorí už majú v pláne niektoré nekalé veci. Ale, žiaľ, tých ani nezastavíme, pretože majú peniaze a tým pádom majú moc. Je to dosť smutné, ale, ako sa hovorí, kto vysoko skáče, nízko padá. A opäť to zdôrazním: „Božie mlyny melú pomaly, ale isto. Kto seje dážď, žne búrku.“ A myslím si, že na každého raz dôjde, kto chce páchať zlo, všetko sa mu totižto vráti. Takže myslím si, že dneska sme urobili kus dobrej práce. Aj včera ešte večer na výbore sa urobil, aj keď som tam nebol prítomný, informácie mi podali kolegovia. Viem, že na veľa veciach sa môžeme zhodnúť a ide nám skutočne o dobrú vec, ochrániť našu pôdu. Ale tak ako sa hovorilo, aj niektorí predrečníci predo mnou hovorili, niektoré veci naozaj nie sú tu ešte dotiahnuté a pokiaľ tento zákon neodsúhlasíme, povedzme dnes, zajtra, budeme mať ešte týždeň čas na to, aby sa niektoré veci možno ešte dopracovali. Týždeň je naozaj dlhý čas na to, aby sa experti v tejto oblasti v poľnohospodárstve a v lesníctve a legislatívci mohli ešte stretnúť. A mohli by tak dať dohromady ešte niektoré návrhy, ktoré by sa do toho zákona mohli dopracovať, aby to naozaj bolo takpovediac skoro ideálne, aj keď vieme, že ideálne to nikdy nebude. Takže ďakujem veľmi pekne, že sa naozaj viedla konštruktívna diskusia. Mnoho vecí je teda zapracovaných. Pokúsime sa ešte, samozrejme, presvedčiť aj o tom ostatku, ktorý by tam ešte mohol byť a ktorý by mohol ešte tento zákon vylepšiť. Ďakujem.